
Na temelju članka 19. Statuta Općine Pićan („Službene novine Općine Pićan“ br. 6/18, 3/21, 4/21 – pročišćeni tekst), a u skladu sa člankom 4. Odluke o izvršenju Proračuna Općine Pićan za 2025. godinu („Službene novine Općine Pićan“ br. 14/24), na temelju zahtjeva OŠ Vladimira Nazora Potpićan (zaprimljeno u KLASA: 602-01/24-01/7), Općinsko vijeće Općine Pićan na 10. redovnoj sjednici održanoj dana 07. srpnja 2026. godine donosi sljedeću



O D L U K U
o sufinanciranju produženog boravka u Osnovnoj školi Vladimira Nazora Potpićan



Članak 1.
Temeljem članka 9. Pravilnika o organizaciji i provedbi produženog boravka u osnovnoj školi („Narodne novine“ br. 62/19), Općina Pićan, zajedno sa Općinom Kršan, preuzima obvezu za troškove plaća i ostalih materijalnih prava radnika u produženom boravku u Osnovnoj školi Vladimira Nazora Potpićan, sukladno odredbama kolektivnih ugovora koji se primjenjuju u osnovnoškolskim ustanovama.

Članak 2.  
Ova Odluka se odnosi na proračunsku godinu 2026. odnosno na razdoblje od 01. siječnja do 31. prosinca 2026. godine, na sufinanciranje dva djelatnika na puno radno vrijeme, sukladno broju učenika – korisnika produženog boravka sa Općine Pićan.

Članak 3.  
Sredstva za podmirenje troškova bit će osigurana u Proračunu Općine Pićan za 2026. godinu, Program 2012 Program javnih potreba u školstvu, Aktivnost A201201 Produženi boravak.

Članak 4.  
U svrhu provedbe ove Odluke, OŠ Vladimira Nazora Potpićan obvezuje se na redovitu dostavu mjesečnih izvješća – zahtjeva za refundaciju dijela mjesečnih troškova sukladno točci 2. ove Odluke.

Članak 5.  
Ova Odluka primjenjuje se samo ukoliko je produženi boravak omogućen za svu djecu s područja Općine Pićan, bez obzira na to pohađaju li matičnu školu ili područne škole.



Članak 6.
Ova  Odluka stupa na snagu osmog dana od dana objave u „Službenim novinama Općine Pićan“.

